Shkolla "Haki Stërmilli", Melan

**Shkolla "Haki Stërmilli", Melan** është shkollë 9-vjeçare në qendër të njësisë administrative Melan, Bashkia Dibër, Shqipëri, pranë rrugës nacionale. Shkolla mban emrin e shkrimtarit shqiptar Haki Stërmilli (1905–1953), autor i njohur i letërsisë shqipe dhe publicist i periudhës së shekullit XX. Emërtimi i institucionit është bërë në nder të kontributit te tij në zhvillimin e letërsisë dhe kulturës shqiptare. Shkolla përfaqëson një ndër institucionet arsimore me traditë në këtë zonë rurale, duke ndihmuar ndër vite në edukimin dhe formimin e brezave të rinj.

## Historiku 
Shkolla "Haki Stërmilli" ka filluar të funksionojë si institucion publik në vitin 1964. Procesi mësimor nisi rregullisht në këtë zonë rurale në vitin shkollor 1967–1968. Në vitet e para të funksionimit, institucioni zhvillonte mësimin si një shkollë 7-vjeçare, duke shërbyer si qendër arsimore për nxënësit e fshatrave: Grevë, Pjeçë, Pejkë, Melan dhe Ilnicë. Gjatë viteve '70, shkolla kaloi në ciklin 8-vjeçar, të cilin e ruajti deri në vitin 2008. Me ndryshimet e kryera në sistemin parauniversitar në Shqipëri, institucioni kaloi në ciklin 9-vjeçar, strukturë të cilën e ka edhe sot. Përgjatë dekadave, pjesë e stafit pedagogjik kanë qenë një sërë drejtuesish dhe arsimtarësh, të cilët kanë ndihmuar në zhvillimin e një arsimi cilësor në zonën e Melanit.

## Arritjet e shkollës 
Gjatë veprimtarisë së saj, shkolla ka nxjerrë personalitete të shquara në fusha të ndryshme të dijes, të cilët e kanë përfaqësuar atë denjësisht në Shqipëri dhe jashtë saj. Institucioni është përfaqësuar në konkurse dhe aktivitete në fusha të ndryshme në nivele vendore dhe kombëtare, duke u vlerësuar me çmime në fushat e teknologjisë, gjuhës, sporteve dhe komunikimit.

Në kuadër të projekteve për inovacionin në arsim, shkolla është vlerësuar me çmimin e tretë në ZVA Dibër, përmes projektit të pajisjeve "Microbit", i cili synonte përfshirjen e nxënësve në kodim dhe robotikë.

Në konkursin e Gjuhës Shqipe, të organizuar nga ZVA Dibër, shkolla arriti në finale dhe u rendit në vendin e dytë mes 34 institucioneve pjesëmarrëse. 
Në konkursin "Shkolla dhe shëndeti", nxënësit e arsimit fillor u vlerësuan me çmimin e tretë në këtë konkurs kombëtar.

Përveç arritjeve në teknologji dhe konkurse gjuhësore, nxënësit janë vlerësuar vazhdimisht me certifikata mirënjohjeje dhe çmime në aktivitete lokale. Këto vlerësime përfshijnë pjesëmarrjen në gara sportive, ekspozita arti dhe projekte mjedisore të organizuara në nivel qarku. 

## Infrastruktura 
Shkolla u themelua në vitin 1964 dhe fillimisht funksiononte në një godinë njëkatëshe. Objekti fillestar përfshinte dhjetë klasa mësimore, një bibliotekë për nxënësit dhe stafin pedagogjik, si dhe një kënd sportiv, i cili shërbente për zhvillimin e aktiviteteve fizike dhe të lojërave. Kjo infrastrukturë e hershme ofronte një bazë të rëndësishme për organizimin e procesit mësimor dhe edukativ në komunitet.

Me kalimin e viteve dhe rritjen e numrit të nxënësve, u bë e nevojshme krijimi i kushteve më bashkëkohore për zhvillimin e mësimit. Në vitin 2014 u ndërtua godina e re e shkollës, një ndërtesë dykatëshe e pajisur me ambiente moderne dhe të përshtatura për edukimin bashkëkohor. Ajo përfshin nëntë klasa mësimore për ciklin nga klasa I deri në klasën IX.

Godina e re përmban gjithashtu laboratorin e matematikës dhe fizikës, i cili mundëson zhvillimin e njohurive praktike dhe eksperimentale të nxënësve. Biblioteka e shkollës funksionon si një hapësirë e përbashkët me sallën e mësuesve, duke ofruar mundësi për studim, përgatitje profesionale dhe zhvillim të aktiviteteve të leximit. Në strukturën e ndërtesës përfshihet gjithashtu zyra e drejtorisë, e cila organizon të gjithë veprimtarinë arsimore të institucionit.

Një elementet i rëndësishëm i infrastrukturës mbetet këndi sportiv, i cili përdoret për zhvillimin e aktiviteteve fizike, lojërave dhe sporteve të ndryshme.

## Personeli 
**Zhvillimi i stafit mësimor**

Stafi mësimor i institucionit ka njohur një zhvillim të vazhdueshëm ndër vite, në përputhje të drejtpërdrejtë me rritjen e numrit të nxënësve dhe ndryshimet demografike në zonën e Melanit. Në periudha të ndryshme, për shkak të lëvizjeve të popullsisë, shkolla ka përjetuar ndryshime si në numrin ashtu edhe në përbërjen e personelit arsimor.

Zgjerimi i stafit ka mundësuar përmirësimin e cilësisë së mësimdhënies dhe rritjen e efikasitetit në procesin edukativo-arsimor, duke siguruar mbulim më të plotë të profileve lëndore dhe një qasje më të individualizuar ndaj nxënësve.

**Drejtuesit ndër vite**

Institucioni është drejtuar ndër vite nga një sërë drejtuesish, të cilët kanë luajtur një rol kyç në administrimin, organizimin dhe zhvillimin e tij. Kontributi i tyre ka qenë i rëndësishëm në konsolidimin e praktikave arsimore dhe në përmirësimin e kushteve të mësimdhënies.

Drejtuesit ndër vite janë F. Dani, G. Koçi, M. Mera, T. Topuzi, K. Kata, R. Istrefi, M. Bulku, N. Daci, J. Rama, I. Erebara, R. Mani, Sh. Mani, Z. Rama, B. Xhika, V. Xhediku, H. Mani dhe L. Fida.

**Struktura aktuale organizative**

Aktualisht, shkolla ka rreth 200 nxënës dhe funksionon mbi bazën e një strukture të mirëpërcaktuar organizative. Drejtimi i institucionit realizohet nga një drejtor dhe një nëndrejtor, të cilët mbikëqyrin veprimtarinë pedagogjike dhe administrative.

Stafi pedagogjik përbëhet nga pesëmbëdhjetë mësues të profileve të ndryshme, të angazhuar në zhvillimin e procesit mësimor në përputhje me kurrikulën zyrtare. Përveç tyre, shkolla disponon edhe dy mësues ndihmës, të cilët ofrojnë mbështetje për nxënësit me nevoja të veçanta, si dhe një psikolog shkollor, i cili ndihmon në mirëqenien emocionale dhe sociale të nxënësve.

Në kuadër të edukimit parashkollor, institucioni përfshin një strukturë të veçantë me gjashtë edukatore, të cilat kujdesen për edukimin dhe zhvillimin e hershëm të fëmijëve.

## Referime